**Između tradicionalnog i suvremenog: iz izložbene djelatnosti Hrvatskog povijesnog muzeja**

Jelena Balog Vojak, viša dokumentaristica

Zdenka Šinkić, viša informatičarka

Hrvatski povijesni muzej, Zagreb

j.balog@hismus.hr

Pierre Nora u svom djelu *Lieux de mémorie* definira pamćenje kao primitivnu ili svetu formu u suprotnosti s modernom historijskom sviješću, te pritom ističe kolektivno pamćenje kao sustav znakova i simbola u praksi u kojem posebno mjesto zauzimaju muzeji kao mjesta sjećanja. Muzeji time čine mjesta interakcija između pamćenja i povijesti, a izložbe su njihovo sredstvo komunikacije s javnošću.

Hrvatski povijesni muzej u svojoj 170-godišnjoj povijesti djeluje bez ostvarenog stalnog postava, no s vrlo bogatom izložbenom djelatnošću. Svoj bogati fundus predstavio je do sada javnosti kroz tristotinjak izložbi različitog opsega, tematike i trajanja. Najčešće teme izložbi obuhvaćale su značajne događaje i istaknute osobe iz hrvatske povijesti. Uz to, postavljane su i povijesnoumjetničke i fotografske izložbe. U izlaganju će biti prikazan presjek izložbene djelatnosti na temelju sačuvane dokumentacije Hrvatskog povijesnog muzeja. Potrebno je istaknuti kako najstarija sačuvana dokumentacija datira iz 1925. godine, kada je održana velika povijesna izložba povodom 1000 godina hrvatskog kraljevstva. Dokumentacija kontinuirano prati izložbenu djelatnost do danas. Kroz to vrijeme može se pratiti razvoj izložbene djelatnosti Hrvatskog povijesnog muzeja od tradicionalnog načina izlaganja predmeta, preko angažiranja profesionalnih likovnih postavljača, pa do korištenja novih informacijskih tehnologija. Upravo su ove posljednje omogućile izlaganje velikog broja predmeta u uvjetima gdje izložbeni prostor obuhvaća svega dvjestotinjak kvadrata.

**Ključne riječi:** Hrvatski povijesni muzej, izložbena djelatnost, mjesto sjećanja, informacijske tehnologije.